Document ID: 32011R0626

DELEGOITU KOMISSION ASETUS (EU) N:o 626/2011,
annettu 4 päivänä toukokuuta 2011,
Euroopan parlamentin ja neuvoston direktiivin 2010/30/EY täydentämisestä huoneilmastointilaitteiden energiamerkinnän osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin 19 päivänä toukokuuta 2010 annetun Euroopan parlamentin ja neuvoston direktiivin 2010/30/EU (1) ja erityisesti sen 10 artiklan,
sekä katsoo seuraavaa:
(1)
Direktiivin 2010/30/EU mukaan komission on annettava delegoituja säädöksiä sellaisten energiaan liittyvien tuotteiden merkinnöistä, joihin liittyy merkittäviä energiansäästömahdollisuuksia ja joiden suoritustasoissa on huomattavia eroja, vaikka niissä on samankaltaiset toiminnot.
(2)
Huoneilmastointilaitteiden energiamerkintöjä koskevia säännöksiä on annettu neuvoston direktiivin 92/75/ETY täytäntöönpanemisesta kotitalouksien ilmastointilaitteiden energiamerkinnän osalta 22 päivänä maaliskuuta 2002 annetulla komission direktiivillä 2002/31/EY (2). Täytäntöönpanodirektiivissä vahvistetaan eri merkintäluokat erilaista teknologiaa käyttäville ilmastointilaitteille, ja energiatehokkuuden määritys perustuu ainoastaan täydellä kuormalla tapahtuvaan käyttöön.
(3)
Huoneilmastointilaitteiden käyttämä sähkö muodostaa merkittävän osan kotitalouksien ja kaupallisen sektorin kokonaissähkönkysynnästä unionissa. Huoneilmastointilaitteiden energiankulutusta voidaan jo saavutettujen energiatehokkuusparannusten lisäksi vielä huomattavasti alentaa.
(4)
Direktiivi 2002/31/EY olisi kumottava ja tässä asetuksessa olisi vahvistettava uudet säännökset, jotta voidaan varmistaa, että energiamerkintä kannustaa dynaamisella tavalla valmistajia edelleen parantamaan huoneilmastointilaitteiden energiatehokkuutta ja nopeuttamaan markkinoiden suuntautumista energiatehokkaampaan teknologiaan.
(5)
Tämän asetuksen säännöksiä olisi sovellettava ilma-ilma-huoneilmastointilaitteisiin, joiden jäähdytysteho (tai lämmitysteho, jos laitteessa on ainoastaan lämmitystoiminto) on enintään 12 kilowattia.
(6)
Teknologian kehitys on johtanut huoneilmastointilaitteiden energiatehokkuuden nopeaan paranemiseen viime vuosina. Tämän vuoksi useat EU:n ulkopuoliset maat ovat voineet ottaa käyttöön tiukkoja vähimmäisenergiatehokkuusvaatimuksia ja kausittaiseen suorituskykyyn perustuvia uusia energiamerkintäjärjestelmiä. Nykyiset laitteet, mukaan lukien yksi- ja kaksikanavaiset huoneilmastointilaitteet, jotka saavuttavat korkeimmat tehokkuustasot, ovat suurelta osin ylittäneet direktiivillä 2002/31/EY vahvistetut A-luokan tehokkuustasot.
(7)
Tällä asetuksella otetaan käyttöön kaksi energiatehokkuusasteikkoa, jotka perustuvat laitteen päätoimintoon ja kuluttajien kannalta tärkeisiin erityispiirteisiin. Koska huoneilmastointilaitteita käytetään pääasiassa osakuormaolosuhteissa, tehokkuustestauksessa olisi siirryttävä kausittaiseen tehokkuusmittausmenetelmään, lukuun ottamatta yksi- ja kaksikanavaisia huoneilmastointilaitteita. Kausittaisessa mittausmenetelmässä otetaan paremmin huomioon vaihtosuuntaajakäyttöisen teknologian edut sekä olosuhteet, joissa näitä laitteita käytetään. Uusi tehokkuuden laskentamenetelmä ja ekosuunnittelua koskeva täytäntöönpanotoimenpide, jossa vahvistetaan nykyistä A-luokkaa tiukemmat vähimmäisenergiatehokkuusvaatimukset, johtavat yhdessä näiden laitteiden uudelleenluokitukseen. Tästä syystä split-laitteilla ja ikkunaan tai seinään asennettavilla huoneilmastointilaitteilla olisi oltava uusi energiatehokkuuden luokitusasteikko A-G, johon lisätään ”+”-luokka aina kahden vuoden välein, kunnes saavutetaan luokka A+++.
(8)
Yksi- ja kaksikanavaisiin huoneilmastointilaitteisiin olisi edelleen sovellettava pysyvän tilan energiatehokkuuden suorituskykyindikaattoreita, koska vaihtosuuntaajayksiköitä ei tällä hetkellä ole markkinoilla. Koska näiden laitteiden uudelleenluokitus ei olisi asianmukaista, yksi- ja kaksikanavaisten huoneilmastointilaitteiden luokitusasteikkona tulisi olla A+++-D. Nämä luonnostaan split-laitteita vähemmän tehokkaat laitteet voivat saavuttaa korkeintaan energiatehokkuusluokan A+ asteikolla A+++-D, kun taas tehokkaammat split-laitteet voivat saavuttaa energiatehokkuusluokan A+++.
(9)
Tällä asetuksella olisi varmistettava, että kuluttajat saavat tarkempia vertailutietoja huoneilmastointilaitteiden tehokkuudesta.
(10)
Tässä asetuksessa säädetyn energiamerkinnän ja Euroopan parlamentin ja neuvoston direktiivin 2009/125/EY täytäntöönpanemisesta huoneilmastointilaitteiden ekologista suunnittelua koskevien vaatimusten osalta annetun asetuksen (3) odotetaan yhdessä johtavan 11 terawattitunnin säästöihin vuotuisessa sähkönkulutuksessa vuoteen 2020 mennessä verrattuna tilanteeseen, jossa mitään toimenpiteitä ei toteutettaisi.
(11)
Huoneilmastointilaitteen melutaso voi olla merkittävä näkökohta loppukäyttäjän kannalta. Jotta käyttäjät voisivat tehdä perusteltuja valintoja, tuotemerkinnässä olisi oltava tietoa myös huoneilmastointilaitteiden melutasosta.
(12)
Merkinnässä annettavat tiedot olisi hankittava luotettavilla, tarkoilla ja toistettavissa olevilla mittausmenettelyillä, joissa otetaan huomioon yleisesti parhaana pidetyt mittausmenetelmät, mukaan luettuina teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (4) liitteessä I lueteltujen eurooppalaisten standardointielinten hyväksymät yhdenmukaistetut standardit, jos niitä on saatavilla.
(13)
Tässä asetuksessa olisi määriteltävä huoneilmastointilaitteiden merkinnälle yhdenmukainen ulkoasu ja sisältö.
(14)
Lisäksi tässä asetuksessa olisi määriteltävä huoneilmastointilaitteiden teknistä dokumentaatiota ja tuoteselostetta koskevat vaatimukset.
(15)
Tässä asetuksessa olisi edelleen määriteltävä vaatimukset tiedoista, jotka on annettava huoneilmastointilaitteiden kaiken tyyppisessä etämyynnissä, mainonnassa ja teknisessä myynninedistämismateriaalissa.
(16)
Tämän asetuksen säännöksiä olisi tekniikan kehittyessä tarkasteltava uudelleen.
(17)
Jotta siirtyminen direktiivistä 2002/31/EY tähän asetukseen olisi helpompaa, tämän asetuksen mukaisesti merkittyjen huoneilmastointilaitteiden olisi katsottava olevan direktiivin 2002/31/EY mukaisia.
(18)
Jos tavarantoimittajat haluavat saattaa markkinoille huoneilmastointilaitteita, jotka täyttävät korkeampien energiatehokkuusluokkien vaatimukset, heidän olisi voitava käyttää nämä luokat osoittavia merkkejä jo ennen kuin näiden luokkien osoittamien tulee pakolliseksi.
(19)
Direktiivi 2002/31/ETY olisi näin ollen kumottava,
ON HYVÄKSYNYT TÄMÄN ASETUKSEN:
1 artikla
Kohde ja soveltamisala
1. Tällä asetuksella vahvistetaan tuotemerkintöjä ja täydentävien tuotetietojen antamista koskevat vaatimukset verkkosähköä käyttäville huoneilmastointilaitteille, joiden nimellisteho on enintään 12 kilowattia jäähdytyksen osalta tai lämmityksen osalta, jos tuotteessa ei ole jäähdytystoimintoa.
2. Asetusta ei sovelleta:
a)
laitteisiin, joissa käytetään muita energialähteitä kuin sähköä;
b)
ilmastointilaitteisiin, joissa ei käytetä ilmaa lämmönsiirtoaineena joko lauhdutin- tai höyrystinpuolella tai molemmissa.
2 artikla
Määritelmät
Euroopan parlamentin ja neuvoston direktiivin 2010/30/EU (5) 2 artiklassa vahvistettujen määritelmien lisäksi tässä asetuksessa tarkoitetaan
(1)
’huoneilmastointilaitteella’ laitetta, joka pystyy jäähdyttämään tai lämmittämään sisäilmaa tai tekemään näitä molempia sähkökompressorikäyttöisen höyry-puristusjäähdytyskierron avulla, mukaan lukien ilmastointilaitteet, joissa on lisätoimintoja, kuten kosteuden poisto, ilmanpuhdistus, ilmanvaihto tai ilman lisälämmitys sähkövastuksilla, sekä laitteet, joissa voidaan käyttää vettä (joko höyrystinpuolella syntyvää kondenssivettä tai ulkopuolelta lisättyä vettä) höyrystettäväksi lauhduttimessa, edellyttäen, että laite pystyy toimimaan myös ilman lisättyä vettä pelkkää ilmaa käyttäen;
(2)
’kaksikanavaisella huoneilmastointilaitteella’ huoneilmastointilaitetta, jossa jäähdytyksen tai lämmityksen aikana lauhduttimen tai höyrystimen tuloilma johdetaan ulkoilmasta yksikköön yhtä kanavaa pitkin ja poistetaan ulkoilmaan toista kanavaa pitkin ja joka on asennettu kokonaan ilmastoitavaan tilaan seinän läheisyyteen;
(3)
’yksikanavaisella huoneilmastointilaitteella’ huoneilmastointilaitetta, jossa jäähdytyksen tai lämmityksen aikana lauhduttimen tai höyrystimen tuloilma otetaan tilasta, jossa yksikkö sijaitsee, ja poistetaan tämän tilan ulkopuolelle;
(4)
’nimellisteholla’ (Prated ) yksikön höyry-puristusjäähdytyskierron jäähdytys- tai lämmitystehoa nimellisolosuhteissa;
(5)
’loppukäyttäjällä’ kuluttajaa, joka on ostamassa tai jonka oletetaan olevan ostamassa huoneilmastointilaitetta;
(6)
’myyntipisteellä’ paikkaa, jossa huoneilmastointilaitteita on näytteillä tai tarjolla ostettaviksi, vuokrattaviksi tai osamaksulla ostettaviksi.
Liitteessä I vahvistetaan lisämääritelmiä liitteiden II-VIII soveltamiseksi.
3 artikla
Tavarantoimittajien velvollisuudet
1. Tavarantoimittajien on toteutettava a-g alakohdassa kuvatut toimet:
a)
kunkin huoneilmastointilaitteen mukana toimitetaan painettu merkki, jossa esitetään liitteen II mukaiset energiatehokkuusluokat. Merkin on oltava ulkoasultaan ja sisällöltään liitteen III mukainen. Huoneilmastointilaitteiden, lukuun ottamatta yksikanavaisia ja kaksikanavaisia huoneilmastointilaitteita, mukana on toimitettava painettu merkki vähintään ulkoyksikön pakkauksessa ainakin yhdestä sisä- ja ulkoyksikön yhdistelmästä, jonka tehosuhde on 1. Muista yhdistelmistä tiedot voidaan vaihtoehtoisesti antaa vapaasti käytettävissä olevalla internetsivustolla;
b)
saataville asetetaan liitteen IV mukainen tuoteseloste. Huoneilmastointilaitteiden, lukuun ottamatta yksikanavaisia ja kaksikanavaisia huoneilmastointilaitteita, mukana on toimitettava tuoteseloste vähintään ulkoyksikön pakkauksessa ainakin yhdestä sisä- ja ulkoyksikön yhdistelmästä, jonka tehosuhde on 1. Muista yhdistelmistä tiedot voidaan vaihtoehtoisesti antaa vapaasti käytettävissä olevalla internetsivustolla;
c)
liitteessä V määritelty tekninen dokumentaatio asetetaan pyynnöstä jäsenvaltioiden viranomaisten ja komission saataville sähköisessä muodossa;
d)
tiettyä huoneilmastointilaitemallia koskevassa mainonnassa on mainittava energiatehokkuusluokka, jos mainonnassa annetaan energiaan liittyviä tai hintatietoja. Jos useampi kuin yksi energiatehokkuusluokka on mahdollinen, tavarantoimittajan tai valmistajan, tapauksen mukaan, on ilmoitettava lämmityksen energiatehokkuusluokka vähintään lämmityskaudella ”Keskimääräinen”. Tapauksissa, joissa loppukäyttäjän ei voida olettaa näkevän esiteltävää tuotetta, annettavat tiedot esitetään liitteessä VI;
e)
tiettyä huoneilmastointilaitemallia koskevassa teknisessä myynninedistämismateriaalissa, jossa kuvataan mallin erityisiä teknisiä ominaisuuksia, on mainittava kyseisen mallin energiatehokkuusluokka liitteen II mukaisesti;
f)
saataville asetetaan käyttöohjeet;
g)
yksikanavaisia huoneilmastointilaitteita on kutsuttava ”siirrettäviksi ilmastointilaitteiksi” pakkauksessa, tuotteen dokumentaatiossa ja kaikessa mainosmateriaalissa, sekä sähköisessä että painetussa.
2. Energiatehokkuusluokka on määritettävä liitteen VII mukaisesti.
3. Huoneilmastointilaitteen, lukuun ottamatta yksi- ja kaksikanavaisia huoneilmastointilaitteita, merkin on oltava ulkoasultaan liitteen III mukainen.
4. Huoneilmastointilaitteissa, lukuun ottamatta yksi- ja kaksikanavaisia huoneilmastointilaitteita, on oltava ulkoasultaan liitteen III mukainen merkki seuraavan aikataulun mukaisesti:
a)
yksi- ja kaksikanavaisia huoneilmastointilaitteita lukuun ottamatta huoneilmastointilaitteiden, jotka on saatettu markkinoille 1 päivän tammikuuta 2013 jälkeen ja jotka kuuluvat energiatehokkuusluokkaan A, B, C, D, E, F tai G, merkin on oltava liitteessä III olevan 1.1 kohdan mukainen kaksitoimisissa huoneilmastointilaitteissa, liitteessä III olevan 2.1 kohdan mukainen pelkästään jäähdyttävissä huoneilmastointilaitteissa ja liitteessä III olevan 3.1 kohdan mukainen pelkästään lämmittävissä huoneilmastointilaitteissa;
b)
yksi- ja kaksikanavaisia huoneilmastointilaitteita lukuun ottamatta huoneilmastointilaitteiden, jotka on saatettu markkinoille 1 päivän tammikuuta 2015 jälkeen ja jotka kuuluvat energiatehokkuusluokkaan A+, A, B, C, D, E tai F, merkin on oltava liitteessä III olevan 1.2 kohdan mukainen kaksitoimisissa huoneilmastointilaitteissa, liitteessä III olevan 2.2 kohdan mukainen pelkästään jäähdyttävissä huoneilmastointilaitteissa ja liitteessä III olevan 3.2 kohdan mukainen pelkästään lämmittävissä huoneilmastointilaitteissa;
c)
yksi- ja kaksikanavaisia huoneilmastointilaitteita lukuun ottamatta huoneilmastointilaitteiden, jotka on saatettu markkinoille 1 päivän tammikuuta 2017 jälkeen ja jotka kuuluvat energiatehokkuusluokkaan A++, A+, A, B, C, D tai E, merkin on oltava liitteessä III olevan 1.3 kohdan mukainen kaksitoimisissa huoneilmastointilaitteissa, liitteessä III olevan 2.3 kohdan mukainen pelkästään jäähdyttävissä huoneilmastointilaitteissa ja liitteessä III olevan 3.3 kohdan mukainen pelkästään lämmittävissä huoneilmastointilaitteissa;
d)
yksi- ja kaksikanavaisia huoneilmastointilaitteita lukuun ottamatta huoneilmastointilaitteiden, jotka on saatettu markkinoille 1 päivän tammikuuta 2019 jälkeen ja jotka kuuluvat energiatehokkuusluokkaan A+++, A++, A+, A, B, C tai D, merkin on oltava liitteessä III olevan 1.4 kohdan mukainen kaksitoimisissa huoneilmastointilaitteissa, liitteessä III olevan 2.4 kohdan mukainen pelkästään jäähdyttävissä huoneilmastointilaitteissa ja liitteessä III olevan 3.4 kohdan mukainen pelkästään lämmittävissä huoneilmastointilaitteissa.
5. Kaksikanavaisten huoneilmastointilaitteiden, jotka on saatettu markkinoille 1 päivän tammikuuta 2013 jälkeen ja jotka kuuluvat energiatehokkuusluokkaan A+++, A++, A+, A, B, C tai D, merkin on oltava ulkoasultaan liitteessä III olevan 4.1 kohdan mukainen kaksitoimisissa kaksikanavaisissa huoneilmastointilaitteissa, liitteessä III olevan 4.3 kohdan mukainen pelkästään jäähdyttävissä kaksikanavaisissa huoneilmastointilaitteissa ja liitteessä III olevan 4.5 kohdan mukainen pelkästään lämmittävissä kaksikanavaisissa huoneilmastointilaitteissa.
6. Yksikanavaisten huoneilmastointilaitteiden, jotka on saatettu markkinoille 1 päivän tammikuuta 2013 jälkeen ja jotka kuuluvat energiatehokkuusluokkaan A+++, A++, A+, A, B, C tai D, merkin on oltava ulkoasultaan liitteessä III olevan 5.1 kohdan mukainen kaksitoimisissa yksikanavaisissa huoneilmastointilaitteissa, liitteessä III olevan 5.3 kohdan mukainen pelkästään jäähdyttävissä yksikanavaisissa huoneilmastointilaitteissa ja liitteessä III olevan 5.5 kohdan mukainen pelkästään lämmittävissä yksikanavaisissa huoneilmastointilaitteissa.
4 artikla
Jälleenmyyjien velvollisuudet
Jälleenmyyjien on varmistettava, että
a)
myyntipisteessä olevissa huoneilmastointilaitteissa on ulkopinnalla etuosassa tai päällä selvästi näkyvillä tavarantoimittajan 3 artiklan 1 kohdan mukaisesti toimittama merkki;
b)
ostettaviksi, vuokrattaviksi tai osamaksukauppaan tarjottuja huoneilmastointilaitteissa, joiden osalta loppukäyttäjän ei voida olettaa näkevän esiteltävää tuotetta, markkinoitaessa annetaan tiedot, jotka tavarantoimittajan on toimitettava liitteen V ja VI mukaisesti;
c)
tiettyä huoneilmastointilaitemallia koskevassa mainonnassa viitataan energiatehokkuusluokkaan, jos mainonnassa annetaan energiaan liittyviä tai hintatietoja. Jos useampi kuin yksi energiatehokkuusluokka on mahdollinen, tavarantoimittajan/valmistajan on ilmoitettava energiatehokkuusluokka vähintään ilmastoalueella ”Keskimääräinen”;
d)
tiettyä mallia koskevassa teknisessä myynninedistämismateriaalissa, jossa kuvataan huoneilmastointilaitteen teknisiä parametreja, viitataan kyseisen mallin energiatehokkuusluokkaan (-luokkiin) ja tavarantoimittajan tarjoamiin käyttöohjeisiin. Jos useampi kuin yksi energiatehokkuusluokka on mahdollinen, tavarantoimittajan/valmistajan on ilmoitettava energiatehokkuusluokka vähintään ilmastoalueella ”Keskimääräinen”;
e)
yksikanavaisia huoneilmastointilaitteita on kutsuttava ”siirrettäviksi ilmastointilaitteiksi” pakkauksessa, tuotteen dokumentaatiossa ja kaikessa myynninedistämis- tai mainosmateriaalissa, sekä sähköisessä että painetussa.
5 artikla
Mittausmenetelmät
Tämän direktiivin 3 artiklan mukaisesti annettavat tiedot on hankittava luotettavilla, tarkoilla ja toistettavissa olevilla mittausmenettelyillä, joissa otetaan huomioon yleisesti parhaana pidetyt laskenta- ja mittausmenetelmät liitteessä VII esitetyllä tavalla.
6 artikla
Tarkastusmenettely markkinavalvontaa varten
Jäsenvaltioiden on noudatettava liitteessä VIII säädettyä menettelyä arvioidessaan ilmoitetun energiatehokkuusluokan, vuotuisen tai tuntienergiankulutuksen, tapauksen mukaan, ja äänitason paikkansapitävyyttä.
7 artikla
Uudelleentarkastelu
Komissio tarkastelee tätä asetusta uudelleen tekniikan kehityksen valossa viimeistään viiden vuoden kuluttua sen voimaantulosta. Uudelleentarkastelussa on erityisesti kiinnitettävä huomiota erityyppisten laitteiden markkinaosuuksissa tapahtuneisiin merkittäviin muutoksiin.
8 artikla
Kumoaminen
Kumotaan direktiivi 2002/31/EY 1 päivästä tammikuuta 2013.
9 artikla
Siirtymäsäännös
1. Huoneilmastointilaitteiden, jotka saatetaan markkinoille ennen 1 päivää tammikuuta 2013, on täytettävä direktiivissä 2002/31/EY asetetut vaatimukset.
10 artikla
Voimaantulo ja soveltaminen
1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
2. Sitä sovelletaan 1 päivästä tammikuuta 2013.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä toukokuuta 2011.

Labels: 3
14
1
20